Plima AIDS-a pred vratima EU (24/2/04) - 2004-02-23
Unija će u svibnju primiti u članstvo i zemlje s najvišim stopama AIDS-a u svijetu
Proširenje Europske unije u svibnju dovest će na sami prag Unije dio svijeta u kojem se HIV i AIDS trenutno najbrže šire, upozoravaju stručnjaci Ujedinjenih naroda. Među zemljama koje ove godine ulaze u Uniju su i Latvija, Litva i Estonija, odnosno, upravo zemlje s najbržom stopom širenja AIDS-a u svijetu. Tim će zemljama, kažu upućeni, trebati financijska i tehnička pomoć da bi mogle zaustaviti epidemiju HIV-a i AIDS-a. Direktor Programa Ujedinjenih naroda za borbu protiv AIDS-a Peter Piot izjavio je: "Ministri europskih zemalja moraju što prije sastaviti nove, intenzivnije programe za borbu protiv ove bolesti. S obzirom da će Europska unija uskoro postati najveći trgovinski blok na svijetu, s više od 500 milijuna ljudi, u interesu je njenih članica da spriječe mogućnost da će širenje AIDS-a onemogućiti njen društveni i ekonomski razvoj." 1995. u Europi i središnjoj Aziji bilo je ukupno 30 tisuća zaraženih HIV-om, a danas ih ima milijun i pol. Gospodin Piot je iznio ove statističke podatke na dvodnevnoj konferenciji o borbi protiv AIDS-a u Dublinu u Irskoj. On je istom prilikom kritizirao zapadnoeuropske zemlje zbog slabljenja kampanja prevencije, nakon što su tijekom devedesetih uvedeni antiretroviralni lijekovi, koji usporavaju napredovanje AIDS-a. Broj umrlih od AIDS-a u Zapadnoj Europi pao je prošle godine na 3.500, dok je 1996. prelazio 20.000. No, prošle godine u zapadnoeuropskim zemaljama registirano je do 40.000 novih slučajeva zaraze, što je, kazao je gospodin Piot, potpuno neprihvatljivo za jedan od najbogatijih dijelova svijeta. Prema podacima Ujedinjenih naroda, na istoku, širenje AIDS-a posebno teško pogađa baltičke zemlje, te Ukrajinu i Rusiju, gdje je i do jedan posto odraslih zaraženo HIV-om. "Što je još gore," kazao je gospodin Piot, "za deset godina, broj ljudi zaraženih HIV-om porastao je za čak pedeset puta. Sada na samim vratima EU ima oko milijun i pol ljudi koji žive s virusom HIV-a." Glavni razlozi širenja ove bolesti su prljave igle, koje koriste narkomani, i spolni odnosi bez kondoma.